Predkladacia správa

k návrhu nariadenia vlády Slovenskej republiky o minimálnych bezpečnostných a zdravotných požiadavkách pri používaní pracovných prostriedkov

Návrh nariadenia vlády Slovenskej republiky o minimálnych bezpečnostných a zdravotných požiadavkách pri používaní pracovných prostriedkov (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2001.

Predkladaný návrh nariadenia vlády preberá ustanovenia smernice Rady č. 89/655/EHS z 30 novembra 1989 týkajúcej sa minimálnych bezpečnostných a zdravotných požiadaviek na používanie pracovných prostriedkov pracovníkmi v práci doplnenej smernicou Rady č. 95/63/ES. 

Návrh nariadenia vlády je vykonávacím predpisom k zákonu Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 95/2000 Z. z a zákona, ktorý bol dňa 28. marca 2001 schválený v Národnej rade Slovenskej republiky. Tento zákon okrem iného rámcovo upravuje povinnosti zamestnávateľa pri používaní strojov, zariadení, náradia, nástrojov a povinnosti týkajúce sa pracovísk, pracovných miest, organizácie práce, vzdelávania, kontroly a pod. tak, aby nebola ohrozovaná bezpečnosť a zdravie zamestnancov. Účelom návrhu nariadenia vlády je ustanoviť podrobnosti o podmienkach používania pracovného prostriedku a požiadavky na kontrolu z hľadiska jeho správnej inštalácie a fungovania, na oboznamovanie a informovanie zamestnanca s obsluhou pracovného prostriedku a možným nebezpečenstvom.

Návrh nariadenia vlády bol 23. januára 2001 zaslaný na pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Národnému inšpektorátu práce, Konfederácii odborových zväzov Slovenskej republiky, Asociácií zamestnávateľských zväzov a združení Slovenskej republiky a ďalším spolu 43 pripomienkujúcim miestam, z ktorých 17 neuplatnilo žiadne pripomienky.

Do návrhu nariadenia vlády boli zapracované pripomienky vecného charakteru, ktoré neodporovali účelu zákona, ako aj pripomienky legislatívneho charakteru. Výsledky pripomienkového konania sú uvedené vo vyhodnotení pripomienkového konania. Pripomienky zásadného charakteru neboli uplatnené.

Rada hospodárskej a sociálnej dohody Slovenskej republiky návrh nariadenia vlády prerokovala 8. marca 2001 a odporučila ho na ďalšie legislatívne konanie.

Návrh nariadenia vlády bol prerokovaný v Legislatívnej rade vlády Slovenskej republiky dňa 3. apríla 2001, jej pripomienky sú zapracované v predkladanom návrhu.